b'\n_START_ARTICLE_\nJ\xc5\xabros desanto laivas\n_START_PARAGRAPH_\nJ\xc5\xabros desanto laivas\xc2\xa0\xe2\x80\x93 tai daugiafunkcis karo laivas, pritaikytas savaranki\xc5\xa1kai veikti prie\xc5\xa1o teritorijoje, i\xc5\xa1laipinant bei paremiant i\xc5\xa1 oro desantininkus. Skirtingai nuo \xc4\xafprast\xc5\xb3 l\xc4\x97ktuvne\xc5\xa1i\xc5\xb3, \xc5\xa1io tipo laivai vieni paj\xc4\x97g\xc5\xabs atlikti j\xc5\xabros kontrol\xc4\x97s funkcijas._NEWLINE_Dauguma \xc5\xa1ios klas\xc4\x97s laiv\xc5\xb3 turi nuleid\xc5\xbeiamuosius dokus (angl. well dock), per kuriuos gabenamomis j\xc5\xabros desantin\xc4\x97mis priemon\xc4\x97mis (amfibijos, kateriai ar pan.) vyksta kari\xc5\xb3 i\xc5\xa1silaipinimas \xc4\xaf krant\xc4\x85.\n_START_SECTION_\nIstorija\n_START_PARAGRAPH_\nPirm\xc4\x85kart pana\xc5\xa1ias funkcijas turin\xc4\x8dius laivus buvo panaudota Antrajame pasauliniame kare. Tuo metu tai buvo prekybiniai laivai, perdirbti \xc4\xaf l\xc4\x97ktuvne\xc5\xa1ius, vadinamieji eskortiniai l\xc4\x97ktuvne\xc5\xa1iai. Jie buvo pernelyg l\xc4\x97ti puolamosioms operacijoms, ta\xc4\x8diau puikiai tiko pridengti i\xc5\xa1 oro desantininkus karo Ramiajame vandenyne metu._NEWLINE_Po Antrojo pasaulinio karo prad\xc4\x97jus pla\xc4\x8diai karo reikm\xc4\x97ms naudoti sraigtasparnius, dauguma lengv\xc5\xb3j\xc5\xb3 l\xc4\x97ktuvne\xc5\xa1i\xc5\xb3 buvo paversti pirmaisiais j\xc5\xabros desanto laivais. Vietnamo karo metu amerikie\xc4\x8diai naudojo nema\xc5\xbeai \xc5\xa1i\xc5\xb3 laiv\xc5\xb3, ta\xc4\x8diau da\xc5\xbeniausiai tik kaip atsarg\xc5\xb3 gabenimo bei atsitraukimo platform\xc4\x85. Viena i\xc5\xa1 pirm\xc5\xb3j\xc5\xb3 operacij\xc5\xb3, kada \xc5\xa1ie laivai tapo pagrindiniais karo veiksm\xc5\xb3 dalyviais\xc2\xa0\xe2\x80\x93 laikoma Sueco kriz\xc4\x97, kada 1956\xc2\xa0m. du Jungtin\xc4\x97s Karalyst\xc4\x97s j\xc5\xabros desanto laivai, perdirbti i\xc5\xa1 lengv\xc5\xb3j\xc5\xb3 l\xc4\x97ktuvne\xc5\xa1i\xc5\xb3 \xe2\x80\x9eHMS Ocean\xe2\x80\x9c ir \xe2\x80\x9eHMS Theseus\xe2\x80\x9c, per 90 minu\xc4\x8di\xc5\xb3 i\xc5\xa1laipino 425 karius su 23 tonomis atsarg\xc5\xb3 Port Saide ir pad\xc4\x97jo perimti miesto kontrol\xc4\x99.'